Source: https://www.atc.sk/2015/10/navrh-novely-zakona-c-222-2004-z-z-o-dani-z-pridanej-hodnoty-v-zneni-neskorsich/
Timestamp: 2020-02-25 19:07:41+00:00
Document Index: 4452309

Matched Legal Cases: ['§167', '§ 19', '§ 15', '§49', '§ 69', '§16', '§ 69', '§ 42', '§ 54', '§ 54']

Návrh novely Zákona č. 222/2004 Z. z. o dani z pridanej hodnoty v znení neskorších - ATC
21.10.2015 / Dph - ATC.sk
Národná rada SR plánuje v mesiaci september prerokovať návrh novely Zákona č. 222/2004 Z. z. o dani z pridanej hodnoty v znení neskorších . Nižšie Vám prinášame stručný prehľad navrhovaných zmien.
Osobitný režim uplatňovania DPH na základe prijatej platby
Zámerom predloženej novely má byť zlepšenie podmienok uplatňovania DPH pre malé a stredné podniky zavedením možnosti posunúť daňovú povinnosť za dodané tovary a služby až na moment prijatia platby od odberateľa. Takáto možnosť osobitnej úpravy uplatňovania dane sa má zatiaľ podľa návrhu posunutého do ďalšieho čítania týkať platiteľov dane s ročným obratom nižším ako 75 000 EUR, na ktorých nebol vyhlásený konkurz ani nevstúpili do likvidácie. Osobitná úprava uplatňovania dane nie je povinná, ale kto sa pre ňu rozhodne a spĺňa hranicu obratu do 75 000 EUR bude povinný toto uplatňovanie oznámiť daňovému úradu najneskôr do konca toho zdaňovacieho obdobia (mesiac alebo štvrťrok), v ktorom začne osobitnú úpravu uplatňovať. Je možné, že sa limit obratu ešte zmení, nakoľko sa pripustilo vyššie využitie §167a Smernice Rady 2006/112/ES o spoločnom systéme dane z pridanej hodnoty v aktuálnom znení, ktorá pre túto úpravu ustanovuje limit, ktorý nesmie byť vyšší ako 500 000 EUR. Tento limit môžu členské štáty zvýšiť až do výšky 2 000 000 EUR po konzultácii s Výborom pre DPH. Zatiaľ sa hovorí o zvýšení na 100 tis. EUR, čím by podľa premiéra stúpol počet firiem, ktoré by mohli tento režim využiť zhruba na tri štvrtiny.
Podstata osobitnej úpravy je tá, že týmto platiteľom bude vznikať daňová povinnosť z dodaných tovarov alebo služieb s miestom dodania v tuzemsku (s výnimkou dodania tovarov a služieb do iného členského štátu EÚ alebo mimo územia EÚ s oslobodením od dane) až dňom prijatia platby. Na druhej strane ich právo na odpočítanie dane z nakúpených tovarov a služieb vznikne až zaplatením protihodnoty ich dodávateľom. Navrhovaná novela zároveň uvádza, že platiteľ, ktorý sa rozhodne pre uplatňovanie uvedeného režimu bude povinný vo faktúre uvádzať informáciu o tom, že „daň sa uplatňuje na základe prijatia platby“, v opačnom prípade daňová povinnosť vznikne podľa § 19 zákona o DPH .
V prípade, že sa platitelia dane rozhodnú skončiť s uplatňovaním osobitnej úpravy uplatňovania dane, musia túto osobitnú úpravu uplatňovať do konca kalendárneho roka, v ktorom svoje rozhodnutie oznámili daňovému úradu. Návrh novely však vymedzuje aj skutočnosti, pri ktorých sú platitelia povinní skončiť uplatňovanie osobitnej úpravy. Navrhovaná novela zároveň definuje rozsah úprav, ktoré bude platiteľ povinný vykonať v prípade, ak skončí uplatňovanie osobitnej úpravy.
Vypustenie zábezpeky pri príprave na podnikanie a dobrovoľná registrácia
Medzi ďalšie navrhované zmeny podporujúce podnikateľské prostredie má patriť návrh vypustenia jedného zo zákonných dôvodov pre zloženie zábezpeky na DPH z dôvodu, že žiadateľ je zdaniteľnou osobou, ktorá sa zatiaľ len pripravuje na podnikanie. Rovnako sa navrhuje vypustenie dôvodu na zamietnutie žiadosti o dobrovoľnú registráciu pre daň z dôvodu, že žiadateľ nezložil zábezpeku na daň v stanovenej lehote a výške. Nezaplatenú zábezpeku bude správca dane vymáhať spôsobom podľa osobitného predpisu ako daňový nedoplatok.
Zjednodušenie v rámci tzv. MOSS
V nadväznosti na zavedenie zjednodušenej úpravy od 1. 1. 2015 tzv. MOSS (jedno kontaktné miesto) a s ňou spojenou povinnosťou podávať jedno daňové priznanie v členskom štáte identifikácie, v ktorom sa priznáva dodanie vybraných služieb do jednotlivých členských štátov a zároveň prostredníctvom členského štátu identifikácie platí aj DPH prislúchajúcu dodaniu vybraných služieb v jednotlivých členských štátoch sa zdaniteľná osoba, ktorá nie je usadená v tuzemsku a je identifikovaná pre zjednodušenú osobitnú úpravu pre vybrané služby v niektorom z členských štátov EÚ, zbavuje povinnosti registrovať sa pre DPH v tuzemsku z dôvodu dodania vybraných služieb nezdaniteľným osobám, ktoré majú sídlo, bydlisko alebo sa obvykle zdržiavajú v tuzemsku.
Späť dovážaný tovar
Navrhuje sa úprava postupu určenia základu dane v prípadoch, keď sa späť dovážaný tovar prepúšťa do colného režimu voľný obeh z režimu pasívneho zušľachťovacieho styku. Navrhuje sa, aby sa hodnota spracovateľských operácií nezahrnovala do základu dane, ak dovozca je zdaniteľnou osobou, ktorá je povinná platiť daň z týchto prijatých služieb s miestom dodania podľa § 15 ods. 1 na území SR (vylúčenie dvojitého zdanenia).
Kritériá pre určenie pomerného odpočítania dane
Navrhuje sa doplnenie kritérií, na základe ktorých platiteľ dane určí pomer použitia tovarov a služieb na podnikateľské účely a na iné účely ako na podnikanie (§49 ods. 5). Pomer použitia sa určí podľa výšky príjmu z podnikania a príjmu iného, ako je príjem z podnikania, doby používania hmotného majetku a služieb na podnikanie a na iný účel ako na podnikanie alebo podľa iného kritéria zvoleného platiteľom, ktorého použitie objektívne odráža rozsah používania hmotného majetku a služieb na podnikanie alebo na iný účel ako na podnikanie.
Navrhuje sa rozšírenie možnosti odpočítania dane v súvislosti s registráciou pre DPH tak, aby si platiteľ dane mohol po registrácii uplatniť odpočítanie dane aj zo služieb a rovnako aj z tovarov, ktoré nepredstavujú majetok (napr. elektrická energia). Odpočítanie dane si však bude môcť platiteľ uplatniť len za podmienky, ak tieto prijaté služby a tovary použije na svoje zdaniteľné plnenia ako platiteľ dane.
Rozšírenie prenosu daňovej povinnosti
Návrh rozširuje prenos daňovej povinnosti podľa § 69 ods. 2 na všetky dodania tovarov v tuzemsku zdaniteľnou osobou, ktorá nie je usadená na území SR. Zdaniteľná osoba, ktorá má v tuzemsku sídlo, miesto podnikania, prevádzkareň alebo bydlisko by podľa novely bola povinná platiť daň pri vybraných službách (§16 ods. 1 až 4, 10 a 11) a pri všetkom tovare okrem tovaru dodaného formou zásielkového predaja, ktoré jej dodala zahraničná osoba z iného členského štátu, tretieho štátu, ak miesto dodania služby alebo tovaru je v tuzemsku. (poznámka : v súčasnosti sa prenos daňovej povinnosti uplatňuje len na vymedzené služby v § 69 ods. 2 a na tovar s inštaláciou a montážou).
Dve lehoty pre vyhotovenie faktúry k prijatej platbe
Dodávateľ bude podľa novely zákona povinný vyhotoviť faktúru do 15 dní odo dňa prijatia platby pred dodaním tovaru alebo služby alebo do konca kalendárneho mesiaca, v ktorom bola platba prijatá.
Následný predaj tovaru bez nároku na odpočítanie DPH
Navrhuje sa uplatnenie oslobodenia od dane pri následnom predaji tovaru podľa § 42, pri obstaraní ktorého nevznikol nárok na odpočítanie DPH len v tom prípade, ak v kalendárnom roku dodania neexistuje možnosť úpravy odpočítanej dane podľa § 54. Ak bude teda existovať možnosť úpravy odpočítanej dane, platiteľ dane dodá tovar s DPH na výstupe a má právo na vrátenie zodpovedajúcej časti neodpočítanej DPH. Toto doplnenie sa však nevzťahuje na tovary, ktorých obstarávacia hodnota bola nižšia ako 3 319,39 EUR, teda majetku, ktorý nie je investičným majetkom podľa § 54.
Cestovné kancelárie a faktúry
Pri uplatňovaní osobitného režimu v prípade cestovných kancelárií a cestovných agentúr sa navrhuje, aby mal platiteľ dane zakázané uvádzať na faktúre osobitne DPH.
Lehota na vrátenie nadmerného odpočtu pri zrušení registrácie
Novelou sa zavádza lehota na vrátenie nadmerného odpočtu v prípadoch, ak dochádza k zrušeniu registrácie. Nadmerný odpočet by mal daňový úrad vrátiť do 30 dní od uplynutia lehoty na podanie daňového priznania za tzv. posledné zdaňovacie obdobie.
Skoršie vrátenie nadmerného odpočtu – zmiernenie kritérií
Novelou sa navrhujú zmierniť podmienky na skoršie vrátenie nadmerného odpočtu a to jednak skrátením posudzovanej lehoty pre nedoplatky z 12 na 6 mesiacov ako aj doplnením hranice do ktorej sa podmienka nedoplatkov nebude brať do úvahy (1000 eur).
Skrátenie lehoty zániku nároku na vrátenie NO pri neumožnení vykonania daňovej kontroly
Taktiež sa navrhuje skrátiť prekluzívna lehota zo šiestich mesiacov na tri mesiace na prípady, kedy platiteľ neumožní vykonanie daňovej kontroly.
Účinnosť novely sa navrhuje od 1. 1. 2016 pričom zmiernenie podmienok na vrátenie nadmerného odpočtu by sa malo uplatňovať už za zdaňovacie obdobie december 2015.
https://www.atc.sk/2015/10/navrh-novely-zakona-c-222-2004-z-z-o-dani-z-pridanej-hodnoty-v-zneni-neskorsich/
Úprava lehoty na podanie kontrolného výkazu
26 marca, 2015, 12:17 pm Dph
V súčasnosti sa kontrolný výkaz podáva v rovnaký deň ako daňové priznanie DPH. Ak je priznanie DPH podané skôr ako 25. deň po skončení zdaňovacieho obdobia, musel sa kontrolný výkaz podať v deň podania daňového priznania. Toto pravidlo sa novelou zrušilo. Kontrolný výkaz bude platiteľ povinný podať najneskôr do 25 dní po skončení zdaňovacieho obdobia nezávisle […]
12 marca, 2019, 10:08 pm Dph
Členský štát Kód štátu Sadzba dane z pridanej hodnoty v % Základná Znížená Znížená pod 5 % Anglicko UK 20 5 Belgicko BE 21 6 / 12 Bulharsko BG 20 9 Cyprus CY 19 5 / 9 Česká republika CZ 21 10 / 15 Dánsko DK 25 Estónsko EE 20 9 Fínsko FI 24 10 […]